A BIZOTTSÁG HATÁROZATA
(2008. július 3.)
az előkészített húsoknak harmadik országokból a Közösségbe történő behozatalára vonatkozó állat- és közegészségügyi feltételek megállapításáról szóló 2000/572/EK határozat módosításáról
(az értesítés a C(2008) 3301. számú dokumentummal történt)
(EGT-vonatkozású szöveg)
(2008/592/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke (1) és (4) bekezdésére, 9. cikke (2) bekezdésének b) pontjára, 9. cikke (4) bekezdésének b) és c) pontjára,
tekintettel az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendeletre (2) és különösen annak 12. cikkére,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (3) és különösen annak 9. cikkére,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (4) és különösen annak 16. cikkére,
mivel:
(1)
A 2000/572/EK bizottsági határozat (5) megállapítja az előkészített húsnak harmadik országból a Közösségbe történő behozatalára vonatkozó állat-egészségügyi és közegészségügyi feltételeket.
(2)
A 852/2004/EK, a 853/2004/EK és a 854/2004/EK rendelet és a húsban előforduló Trichinella hatósági vizsgálatára vonatkozó különös szabályok megállapításáról szóló, 2005. december 5-i 2075/2005/EK bizottsági rendelet (6) hatálybalépését követően módosítani és aktualizálni kell az előkészített húsnak a Közösségbe történő behozatalára irányadó egészségügyi feltételeket és igazolási követelményeket, hogy az új jogszabályokba helyes hivatkozások kerüljenek be.
(3)
A TRACES (kereskedelmi ellenőrző és szakértői rendszer) a TRACES rendszer bevezetéséről és a 92/486/EGK határozat módosításáról szóló, 2004. március 30-i 2004/292/EK bizottsági határozattal (7) bevezetett integrált számítógépes állat-egészségügyi rendszer. Az egészségügyi bizonyítványok szabványosítása alapvetően fontos a TRACES rendszerben a bizonyítványok eredményes számítógépes feldolgozáshoz.
(4)
Az élő állatoknak, spermának, embriónak, petesejtnek és állati eredetű termékeknek a Közösségbe a 79/542/EGK, 92/260/EGK, 93/195/EGK, 93/196/EGK, 93/197/EGK, 95/328/EK, 96/333/EK, 96/539/EK, 96/540/EK, 2000/572/EK, 2000/585/EK, 2000/666/EK, 2002/613/EK, 2003/56/EK, 2003/779/EK, 2003/804/EK, 2003/858/EK, 2003/863/EK, 2003/881/EK, 2004/407/EK, 2004/438/EK, 2004/595/EK, 2004/639/EK és 2006/168/EK határozat alapján történő behozatalához használandó új állat-egészségügyi bizonyítványok meghatározásáról szóló, 2007. április 16-i 2007/240/EK bizottsági határozat (8) előírja, hogy az élő állatoknak, spermának, embriónak, petesejtnek és állati eredetű termékeknek a Közösségbe történő behozatalához szükséges különféle állatorvosi, közegészségügyi és állat-egészségügyi bizonyítványokat és az állati eredetű termékeknek a Közösségen keresztüli tranzitszállításához szükséges bizonyítványokat az említett határozat I. mellékletében szereplő szabványos bizonyítványminták alapján kell kiállítani.
(5)
Ennek megfelelően a 2000/572/EK határozat II. és III. mellékletében szereplő bizonyítványmintákat a TRACES rendszerrel való kompatibilitás érdekében új mintákkal kell felváltani.
(6)
A kereskedelmi fennakadások elkerülése céljából e határozat hatálybalépése után hat hónapig engedélyezni kell az e határozattal bevezetett módosítások előtti 2000/572/EK határozat alapján kibocsátott bizonyítványok használatát. E határozat hatálybalépése után 10 hónapig ezeket a bizonyítványokat el kell fogadni a Közösségbe történő behozatalkor.
(7)
A 2000/572/EK határozatot ezért a fentieknek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2000/572/EK határozat az alábbiak szerint módosul:
1.
A 3. cikk helyébe a következő szöveg lép:
„3. cikk
Előkészített hús a következő feltételekkel hozható be:
1.
előállítása az e határozat 4. cikkének (2) bekezdésében említett egészségügyi bizonyítványban részletesen ismertetett módon, a 178/2002/EK európai parlamenti és tanácsi rendelet (9), a 852/2004/EK európai parlamenti és tanácsi rendelet (10), a 853/2004/EK európai parlamenti és tanácsi rendelet (11) és a 999/2001/EK európai parlamenti és tanácsi rendelet (12) vonatkozó előírásai szerint történt;
2.
a 852/2004/EK rendelettel összhangban a „veszélyelemzés és kritikus szabályozási pontok” (HACCP) elvein alapuló programot végrehajtó létesítményből származik;
3.
az előállító vagy a származási üzemben lefagyasztották úgy, hogy a belső hőmérséklete legfeljebb -18 °C volt.
2.
A 4a. cikk a következőképpen módosul:
a)
az a) pontban a „94/984/EK határozat” helyébe a „2006/696/EK bizottsági határozat (13) szöveg lép.
b)
a b) pontban a „94/984/EK határozat” helyébe a „2006/696/EK határozat” szöveg lép.
3.
A II. és III. melléklet helyébe e határozat mellékletének szövege lép.
2. cikk
Ezt a határozatot 2008. július 1-jétől kell alkalmazni.
Az előkészített hús olyan szállítmányainak a Közösségbe történő behozatala azonban 2009. április 1-jéig engedélyezett, amelyekhez az e határozattal bevezetett módosítások előtti 2000/572/EK határozatban szereplő minta alapján bocsátottak ki egészségügyi bizonyítványt, 2008. december 31. előtti kibocsátási dátummal.
3. cikk
Ennek a határozatnak a tagállamok a címzettjei.
Kelt Brüsszelben, 2008. július 3-án.